Il-ġestjoni integrata Ewropea tal-fruntieri għandha tiġi xprunata mill-kooperazzjoni. Il-kooperazzjoni bejn l-aġenziji għandha tiġi stabbilita sew fil-livell nazzjonali biex tiggarantixxi implimentazzjoni komprensiva, transsettorjali, konġunta u kosteffettiva tal-IBM, inkluż fost il-korpi nazzjonali responsabbli mill-protezzjoni tad-drittijiet fundamentali. Id-diviżjoni tax-xogħol, l-istrutturi ta’ kooperazzjoni, l-użu komuni tal-kapaċitajiet, il-kanali ta’ komunikazzjoni u l-proċeduri ta’ ħidma sinkronizzati għandhom ikunu definiti u konsolidati sew.

Linji gwida strateġiċi

1.Il-kooperazzjoni bejn l-aġenziji fil-livell tal-UE u f’dak nazzjonali fost l-elementi kostitwenti tal-Gwardja Ewropea tal-Fruntiera u tal-Kosta u awtoritajiet nazzjonali oħra li jwettqu kompiti oħra fil-fruntiera, għandha tkun ibbażata fuq bażi ġuridika ċara, inkluża l-leġiżlazzjoni nazzjonali. Din il-bażi ġuridika għandha tirrifletti t-tqassim tas-setgħat u l-ispeċifiċitajiet tal-amministrazzjoni pubblika u l-kuntesti istituzzjonali rispettivi tal-Istati Membri, u għandha tidħol fis-seħħ permezz ta’ ftehimiet ta’ kooperazzjoni u azzjonijiet konkreti. Oqsma ewlenin ta’ kooperazzjoni jinkludu l-iskambju effettiv ta’ informazzjoni, l-analiżi konġunta tar-riskju, l-operazzjonijiet konġunti u l-użu komuni tal-kapaċitajiet Ewropej u nazzjonali f’konformità mas-setgħat partikolari.

2.Il-potenzjal sħiħ tal-għodod eżistenti u futuri għall-iskambju tal-informazzjoni, speċjalment il-EUROSUR, għandu jidħol f’użu operazzjonali fil-livell tal-UE u f’dak nazzjonali. F’dan il-kuntest, għandhom jiġu żgurati kooperazzjoni u koordinazzjoni effettiva fi ħdan u fost l-awtoritajiet nazzjonali li jipparteċipaw fl-attivitajiet tal-EBCG u fil-Frontex stess. Din il-kooperazzjoni u koordinazzjoni għandhom jiġu previsti mill-qafas tal-EUROSUR, b’mod partikolari f’kull NCC.

3.Il-kontroll doganali ma huwiex parti mill-acquis ta’ Schengen, u mhux l-istati kollha ta’ Schengen huma membri tal-Unjoni Doganali. Għaldaqstant, il-kontroll doganali ma huwiex parti mill-kunċett tal-EIBM direttament. Madankollu, id-dwana u awtoritajiet oħra li jaħdmu fil-fruntieri esterni huma involuti fl-implimentazzjoni tal-EIBM permezz tal-komponent ta’ kooperazzjoni bejn l-aġenziji. Il-kooperazzjoni bejn il-gwardji tal-fruntiera u l-awtoritajiet doganali bħala sħab strateġiċi għandha tiġi żviluppata aktar fil-livelli kollha biex twassal għal integrazzjoni aħjar tal-kontroll tal-persuni u tal-prodotti, biex jiġi ggarantit qsim fluwidu u sigur bejn il-fruntieri. F’termini konkreti, dan ifisser li għandu jkun hemm qafas legali stabbilit b’mod ċar għall-kooperazzjoni bejn il-gwardji tal-fruntiera u l-awtoritajiet doganali, li jinvolvi tqassim tax-xogħol definit sew, strutturi ta’ kooperazzjoni funzjonali u ambjent tekniku interoperabbli, li jiżgura kooperazzjoni mill-qrib u prattika fil-livelli kollha. Ir-Recommendations for the cooperation between Customs Administration and Border Guards , imħejjija mill-Kummissjoni, għandhom jintużaw bħala bażi meta tiġi żviluppata aktar din il-kooperazzjoni. Barra minn hekk, fir-rigward tal-kooperazzjoni msemmija hawn fuq, il-Grupp ta’ Persuni Għorrief għall-Isfidi li Tiffaċċja l-Unjoni Doganali kkonkluda li jista’ jkun hemm l-għażla li l-qasam tad-dwana jiġi involut b’mod aktar integrat .

4.L-infurzar tal-liġi u l-kooperazzjoni militari relatati mal-appoġġ tal-ġestjoni tal-fruntieri u l-ġlieda kontra l-kriminalità transfruntiera għandhom ikomplu jiġu żviluppati fil-livell nazzjonali. Dan se jiggarantixxi koordinazzjoni aħjar, u użu effettiv u kosteffiċjenti tal-informazzjoni, tal-kapaċitajiet u tas-sistemi. Dan huwa meħtieġ fil-prevenzjoni tal-kriminalità transfruntiera, tat-terroriżmu u tal-immigrazzjoni illegali u fil-kontribuzzjoni għas-salvataġġ tal-ħajja tal-migranti. Din il-kooperazzjoni għandu jkollha bażi ġuridika ċara, kif ukoll ftehimiet u proċeduri operattivi standard. L-awtoritajiet responsabbli tal-infurzar tal-liġi dejjem għandhom ikunu responsabbli għall-funzjonijiet ta’ kontroll tal-fruntieri.

Komponent 6: “Il-kooperazzjoni bejn l-istituzzjonijiet, il-korpi, l-uffiċċji u l-aġenziji rilevanti tal-Unjoni fl-oqsma koperti b’dan ir-Regolament, inkluż permezz tal-iskambju regolari ta’ informazzjoni .”

Prijoritajiet ta’ politika

Il-ġestjoni integrata Ewropea tal-fruntieri għandha tiġi xprunata mill-kooperazzjoni. Il-kooperazzjoni bejn l-aġenziji tal-Gwardja Ewropea tal-Fruntiera u tal-Kosta ma’ partijiet ikkonċernati Ewropej oħra għandha tiġi stabbilita sew, biex tiggarantixxi implimentazzjoni komprensiva, transsettorjali, konġunta u kosteffettiva tal-EIBM.

Linji gwida strateġiċi

1.Il-kooperazzjoni bejn l-aġenziji fil-livell tal-UE għandha ssir permezz ta’ ftehimiet ta’ kooperazzjoni, b’mod partikolari arranġamenti ta’ ħidma konklużi mill-Frontex mal-istituzzjonijiet, il-korpi, l-uffiċċji u l-aġenziji rilevanti tal-UE msemmija fl-Artikolu 68 tar-Regolament dwar l-EBCG. Oqsma ewlenin ta’ kooperazzjoni huma relatati ma’ skambju effettiv ta’ informazzjoni, analiżi konġunta tar-riskju, operazzjonijiet konġunti u użu komuni tal-kapaċitajiet Ewropej f’konformità mas-setgħat partikolari. Il-kunċett ta’ operazzjonijiet b’diversi skopijiet, abbażi tal-analiżi tar-riskju u fil-livell tal-UE, għandu jkompli jiġi żviluppat, filwaqt li jiġu rrispettati bis-sħiħ il-kompiti u r-responsabbiltajiet ewlenin tal-atturi fil-livell tal-UE involuti f’operazzjonijiet bħal dawn.

2.Il-potenzjal sħiħ ta’ għodod eżistenti u futuri għall-iskambju tal-informazzjoni, speċjalment il-EUROSUR, għandu jidħol f’użu operazzjonali fil-livell tal-UE. Il-ġbir ta’ informazzjoni mis-servizzi ta’ fużjoni tal-EUROSUR għandu jkompli jiġi żviluppat permezz tal-applikazzjoni ta’ arranġamenti ta’ ħidma konklużi bejn il-Frontex u l-istituzzjonijiet, il-korpi, l-uffiċċji u l-aġenziji rispettivi tal-UE, sabiex l-Istati Membri u l-Frontex jingħataw servizzi ta’ informazzjoni b’valur miżjud b’rabta mal-EIBM.

3.Għandha tkompli tiġi żviluppata l-kooperazzjoni Ewropea fir-rigward tal-funzjonijiet tal-gwardja tal-kosta biex jiżdiedu l-għarfien tas-sitwazzjoni marittima u l-kapaċità ta’ reazzjoni, u biex tiġi appoġġata azzjoni koerenti u kosteffettiva fil-livell tal-UE u f’dak nazzjonali. Manwal prattiku dwar il-kooperazzjoni Ewropea fir-rigward tal-funzjonijiet tal-gwardja tal-kosta għandu jiġi applikat fuq firxa wiesgħa, biex tiġi promossa implimentazzjoni armonizzata ta’ din il-kooperazzjoni fil-livell tal-UE u f’dak nazzjonali .

4.L-interoperabbiltà bejn is-sistemi ta’ informazzjoni rilevanti fl-UE kollha (l-EES, l-ETIAS, is-SIS, il-VIS) għandha tkompli tiġi implimentata u, jekk meħtieġ, żviluppata aktar biex tiggarantixxi użu aktar effettiv tad-diversi strumenti.

5.Il-kunċett ta’ hotspot, li jinkludi proċeduri operattivi standard, għandu jiġi applikat meta rilevanti. L-aġenziji rilevanti kollha (il-Frontex, l-Aġenzija tal-UE għall-Ażil, il-Europol u l-FRA) għandu jkollhom prontezza kontinwa biex jappoġġaw il-hotspots f’konformità mal-kunċett adottat. L-Istati Membri għandu jkollhom prontezza legali u operazzjonali biex jospitaw jew jappoġġaw hotspots Ewropej.